הרסי הוקינס

הרסי אר. הוקינס הבן (באנגלית: .Hersey R. Hawkins, Jr; נולד ב-29 בספטמבר 1966) הוא כדורסלן עבר אמריקאי ששיחק במשך 13 עונות בליגת ה-NBA, בעמדת הקלע. ממוצעיו לאורך הקריירה הם 14.7 נקודות, 3.6 ריבאונדים, 2.9 אסיסטים ו-1.7 חטיפות למשחק. הוקינס נולד וגדל בשיקגו, אילינוי, ושיחק כדורסל מכללות באוניברסיטת בראדלי שבפאוריה הסמוכה. בעונת הסיניור שלו קלע 36.3 נקודות בממוצע למשחק, ונבחר לחמישיית העונה של ליגת המכללות. כמו כן זכה הוקינס בחמישה פרסים המוענקים לשחקן המצטיין של ליגת המכללות, מתוך שמונה שחולקו באותה תקופה (דני מאנינג זכה ביתר הפרסים). בארבע שנותיו בבראדלי רשם ממוצעים של 24.1 נקודות, 6.5 ריבאונדים ו-3.2 אסיסטים למשחק. בעת סיום לימודיו דורג הוקינס במקום הרביעי בטבלת קלעי כל הזמנים של ליגת המכללות, עם 3,008 נקודות בסך הכול. בשנת 1988 השתתף באולימפיאדת סיאול כחבר נבחרת ארצות הברית, באולימפיאדה האחרונה בה נאסרה השתתפות של שחקני ליגות מקצועיות בארצות הברית. במשחק הרביעי של נבחרתו, מול נבחרת סין, נפצע הוקינס ולא חזר לשחק עד סיום הטורניר. נבחרת ארצות הברית הפסידה בחצי גמר הטורניר לנבחרת ברית המועצות, וזכתה במדליית הארד. בארבעת המשחקים בהם שותף קלע הוקינס 8.8 נקודות בממוצע למשחק. הוקינס נבחר בבחירה השישית של דראפט ה-NBA לשנת 1988 על ידי קבוצת לוס אנג'לס קליפרס, ונשלח מיד לפילדלפיה 76' בתמורה לרוקי צ'ארלס סמית', עמו שיתף פעולה בנבחרת ארצות הברית. כבר בעונתו הראשונה תפס הוקינס מקום קבוע בחמישיית הקבוצה, קלע 15.1 נקודות בממוצע למשחק ונבחר לחמישיית הרוקיז של העונה. ב-4 העונות הבאות הפך לאחד מכוכבי הקבוצה, לצד צ'ארלס בארקלי, כשהשיג ממוצע של 19.9 נקודות למשחק. בעונת 1990/1991 רשם שיא קריירה של 22.1 נקודות למשחק, ונבחר בפעם היחידה בקריירה להשתתף במשחק האולסטאר. בתקופתו בפילדלפיה העפילה הקבוצה 3 פעמים לפלייאוף ה-NBA, ובשתיים מהן הודחה על ידי שיקגו בולס. לקראת עונת 1993/1994 נשלח הוקינס בטרייד לשארלוט הורנטס. בשתי עונותיו בשארלוט קלע 14.3 נקודות בממוצע למשחק, והוביל אותה, יחד עם אלונזו מורנינג ולארי ג'ונסון, להעפלה לפלייאוף 1995. בסיבוב הראשון התמודדו ההורנטס מול שיקגו בולס, אליה חזר מייקל ג'ורדן מפרישה, והפסידו בתוצאה 3-1. בסיום אותה עונה הועבר הוקינס לסיאטל סופרסוניקס, בטרייד ששלח לשארלוט את הקלע קנדל גיל. לצד גארי פייטון, דטלף שרמפף ושון קמפ, עזר הוקינס לסופרסוניקס להעפיל לגמר ה-NBA, לראשונה מאז עונת 1978/1979. בסדרת הגמר שוב פגש הוקינס את קבוצת עיר הולדתו, שיקגו בולס, והפסיד לה בתוצאה 4-2. בעונתו האחרונה בסיאטל, 1998/1999, זכה בפרס הספורטיביות של ה-NBA, המוענק לשחקן ש"הפגין התנהגות אתית, משחק הוגן ויושרה". בשנת 1999 עבר לשחק בעיר הולדתו, שיקגו, עבור הבולס. בעונתו היחידה בקבוצה צנחו ממוצעיו ל-7.9 נקודות ב-26.6 דקות למשחק, וקבוצתו ניצחה 17 משחקים בלבד. בעונתו האחרונה בקריירה, 2000/2001, חזר לשארלוט הורנטס וקלע 3.1 נקודות למשחק בטרם פרש ממשחק, בגיל 34.‏ לאורך הקריירה קלע הוקינס 1,226 שלשות, שהציבו אותו בעת פרישתו במקום העשירי בתולדות ה-NBA. פרופיל, באתר Basketball-Reference פרופיל, באתר Sports-Reference פרופיל אולימפי, באתר olympedia.org פרופיל, באתר eurobasket פרופיל, באתר פיב"א פרופיל, באתר ליגת ה-NBA הוקינס זכה בפרסים "AP Player of the Year", "Oscar Robertson Trophy", "Adolph Rupp Trophy", "UPI Player of the Year" ו-"Sporting News Player of the Year". מאנינג זכה ב"פרס נייסמית'", "פרס ג'ון אר. וודן" ו-"NABC Player of the Year". סטטיסטיקות הקריירה של הוקינס ב-NBA, באתר basketball-reference.com סטטיסטיקות המכללות של הוקינס, באתר sports-reference.com דף השחקן של הוקינס, בארכיון האתר של FIBA רשימת הנבחרים בדראפט 1988, באתר basketball-reference.com הוקינס נשלח בטרייד לפילדלפיה, בארכיון אתר nbatrades.com הוקינס נשלח בטרייד לשארלוט, באתר chicagotribune.com,‏ 4 בספטמבר 1993 הוקינס נשלח בטרייד לסיאטל, באתר philly.com,‏ 28 ביוני 1995 קלעי השלשות המובילים ב-NBA, נכון לשנת 2001, באתר basketball-reference.com